૧૮૧૧ માં નવાબ હમીદખાનના અવસાન પછી જૂનાગઢની ગાદી પરનો પોતાનો દાવો સ્થાપિત કરવામાં જેમને ગાયકવાડે સહાય કરી હતી તે બહાદુરખાન સાથે થયેલા કરાર અનુસાર નવાબનો બાકીનો હિસ્સો ગાયકવાડે મેળવ્યો હતો. વડોદરા રાજય હેઠળના ભૂતપૂર્વ અમરેલી પ્રાન્ત ઉપરાંત, હાલના જિલ્લામાં બીજા કેટલાય વિસ્તારોનો સમાવેશ થાય છે. રાજુલા વિસ્તાર અસરલમાં બાબરિયા ધારના બાબરિયાઓનો હતો અને તે પછી જૂનાગઢના નવાબના કબજામાં હતો, જેમની પાસેથી ૧૭૮૬-૮૭માં મેળવીને ભાવનગરના રાજાએ પોતાના પ્રદેશમાં ભેળવી દીધો. બાબરા અને ચિતલ કાઠી રાજવીઓ અને નાના સરદારોના હાથમાં હતા. મૂળમાં જાફરાબાદ દંડા રાજપૂતોનું રાજય હતું. ગુજરાત અને દ્વિપકલપમાં મોગલ સૂર્ય અસ્તાચલે જતો હતો ત્યારે સ્વતંત્ર થઈ જનાર ઝંઝીરાના સીદી હિલાલને આ પ્રદેશનો હાકેમ નીમવામાં આવ્યો અને આ વિસ્તાર ઝંઝીરા રાજયનો ખંડિયો બન્યો.